|  |
| --- |
| **DĖL PRITARIMO ROKIŠKIO RAJONO SAVIVALDYBĖS ANTIKORUPCIJOS KOMISIJOS 2017 METŲ VEIKLOS ATASKAITAI**  |
|  |  |  |  |  |
| 2018 m. balandžio 27 d. Nr. TS-Rokiškis |
|  |

Vadovaudamasi Rokiškio rajono savivaldybės antikorupcijos komisijos veiklos nuostatų, patvirtintų savivaldybės tarybos 2015 m. gegužės 29 d. sprendimu Nr. TS-150 „Dėl Rokiškio rajono savivaldybės antikorupcijos komisijos sudarymo“, Rokiškio rajono savivaldybės taryba

n u s p r e n d ž i a:

Pritarti Rokiškio rajono savivaldybės antikorupcijos komisijos 2017 metų veiklos ataskaitai. (pridedama).

Šis sprendimas per vieną mėnesį gali būti skundžiamas Lietuvos administracinių ginčų komisijos Panevėžio apygardos skyriui adresu Respublikos g. 62, Panevėžys, Lietuvos Respublikos ikiteisminio administracinių ginčų nagrinėjimo tvarkos įstatymo nustatyta tvarka arba Regionų apygardos administracinio teismo Kauno, Klaipėdos, Šiaulių ar Panevėžio rūmams Lietuvos Respublikos administracinių bylų teisenos įstatymo nustatyta tvarka.

Savivaldybės meras Antanas Vagonis

Stasys Meliūnas

PRITARTA

 Rokiškio rajono savivaldybės tarybos

 2018 m. balandžio 27 d.

 sprendimu Nr. TS-

**ROKIŠKIO RAJONO SAVIVALDYBĖS ANTIKORUPCIJOS KOMISIJOS**

**2017 METŲ VEIKLOS ATASKAITA**

Antikorupcijos komisija savo darbe vadovaujasi Lietuvos Respublikos Konstitucija, Lietuvos Respublikos korupcijos prevencijos įstatymu, Lietuvos Respublikos vietos savivaldos įstatymu, Lietuvos Respublikos viešojo administravimo įstatymu, Rokiškio rajono savivaldybės tarybos reglamentu, Rokiškio rajono savivaldybės Antikorupcijos komisijos nuostatais, patvirtintais Savivaldybės tarybos 2015 m. gegužės 29 d. sprendimu Nr. TS-150.

Rokiškio rajono savivaldybėje antikorupcijos politika formuojama, vadovaujantis bendromis valstybės antikorupcijos politikos nuostatomis, įtvirtintomis Lietuvos Respublikos Korupcijos prevencijos, Viešųjų ir privačiųjų interesų derinimo valstybinėje tarnyboje ir kituose įstatymuose ir normatyviniuose aktuose. Antikorupcijos politika rajono savivaldybėje įgyvendinama vadovaujantis 2016 – 2019 metų Korupcijos prevencijos programa, patvirtinta Rokiškio rajono savivaldybės tarybos 2016 m. balandžio 29 d. sprendimu Nr. TS – 107. Šios Korupcijos prevencijos programos nuostatos įgyvendinamos vykdant taktines priemones, numatytas šios programos įgyvendinimo Priemonių plane, kuris, taip pat, patvirtintas rajono savivaldybės tarybos. Ši programa ir jos įgyvendinimo Priemonių planas parengtas ir vykdomas, vadovaujantis nuostatomis, įtvirtintomis Lietuvos Respublikos Seimo 2015 m. kovo 10 d. nutarimu Nr. XII-1537, patvirtinančiu Lietuvos Respublikos nacionalinės kovos su korupcija 2015-2025 metų programą ir 2015 m. birželio 17 d. Lietuvos Respublikos Vyriausybės patvirtintu šios programos įgyvendinimo 2015-2019 metų tarp instituciniu veiklos planu.

Už rajono savivaldybės Korupcijos prevencijos programos įgyvendinimo Priemonių plane numatytų konkrečių priemonių vykdymą atsakingi rajono savivaldybės administracijos paskirti konkretūs tarnautojai. Tokie tarnautojai, atsakingi už antikorupcijos programos įgyvendinimo konkrečių priemonių vykdymą, yra pačioje savivaldybės administracijoje, tiek kiekvienoje įmonėje ar įstaigoje, kurios steigėjas yra rajono savivaldybė. Šie, atsakingieji už korupcijos prevenciją tarnautojai, sudaro įmonės, įstaigos, kurią atstovauja, korupcijos prevencijos priemonių planus, organizuoja juose numatytų priemonių vykdymą, toje, konkrečioje įmonėje, organizacijoje.

Vadovaudamasis Rokiškio rajono savivaldybės Antikorupcijos komisijos nuostatais, patvirtintais Savivaldybės tarybos pateikiame Antikorupcijos komisijos veiklos ataskaitą už 2017 metus.

Antikorupcijos komisija sudaryta Rokiškio rajono savivaldybės tarybos 2015 m. gegužės 29 d. sprendimu Nr. TS-150 ir 2015 m. spalio 30 d. sprendimu Nr. TS-212 ir kitais 2017 metais sudarė rajono savivaldybės Tarybos nariai: Gintaras Girštautas, Vytautas Masiulis, Stasys Meliūnas, Zenonas Viduolis, Danguolė Kondratenkienė; gyvenamųjų vietovių bendruomenių atstovai: Inga Belovienė, Virginija Ardavičienė, Nijolė Jurevičiūtė, Gediminas Kriovė, Valdas Nauburaitis. Savivaldybės administracijos direktoriaus įsakymu komisijos atsakingosios sekretorės pareigas ėjo Loreta Repšienė.

Ataskaitiniame laikotarpyje Komisijos posėdžiai vyko vadovaujantis reglamentu – vieną kartą ketvirtyje.

Metų pradžioje komisija baigė ir patvirtino antikorupcinio tyrimo dėl ledo aikštelės, su jos įrengimu ir priežiūra susijusių darbų atlikimo aplaidumu, trukumais, neskaidrumu, išvadas. Medžiaga buvo perduota teisėsaugos institucijoms. Panevėžio apygardos prokuratūra ir Specialiųjų tyrimų Panevėžio valdyba pagal mūsų pateiktą medžiagą atliko tyrimą - patikslino aplinkybes ir atsisakė pradėti ikiteisminį tyrimą, nenustačius nusikalstamų veikų.

Vadovaudamasi Korupcijos prevencijos įstatymo 6 straipsnio 3 dalyje nurodytais kriterijais, Komisija inicijavo atlikti korupcijos pasireiškimo tikimybės vertinimą, savivaldybės socialinių paslaugų centre. Korupcijos pasireiškimo tikimybės vertinimą atliko rajono savivaldybės Centralizuoto audito auditoriai. Išvados pateiktos Specialiųjų tyrimų Panevėžio valdybai.

Metų laikotarpyje buvo tikrinamos dvi informacijos, gautos savivaldybėje įdiegtos „Pasitikėjimo linijos“ kanalu.

Vienas iš efektyvių būdų tobulinti antikorupcijos politiką, pasiekti korupcijos išgyvendinimo, korupcijos prevencijos efekto tai, kuo didesnis dėmesys gyventojų, darbuotojų - pareigūnų švietimui. Siekiant šio tikslo Antikorupcijos dienos proga buvo skaitytos paskaitos, švietėjiškais – edukaciniais tikslais, organizuoti susitikimai su Rokiškio ligoninės medicinos personalu. Antikorupcijos ir korupcijos prevencijos pažintinė paskaita skaityta Kavoliškio mokykloje.

Antikorupcinė, korupcijos prevencinė veikla, jos efektyvumas rajono savivaldybėje, savivaldybės įmonėse ir įstaigose vertintina su perspektyva ją efektyvinti: korupcijos prevencija gali būti efektyvi tik tuo atveju, kada į antikorupcijos veiklą įsitrauks visi be išimties savivaldos darbuotojai, visuomenė, formalūs judėjimai, visuomeninės organizacijos, bendruomenės, kiekvienas rajono gyventojas. Dabar gi, antikorupcinis darbas, nežiūrint kai kurių teigiamų poslinkių ir atskirų Tarybos narių bei kai kurių rajono gyventojų pastangų, vis tik išlieka formalus, neefektyvus.

Tam, kad pasiekti teigiamų, realių poslinkių antikorupcijos politikoje, tam, kad pasiekti korupcijos išgyvendinimo, išimtinai didesnis dėmesys turėtų būti skiriamas gyventojų, darbuotojų - pareigūnų švietimui, kitų valstybės tarnybų, institucijų antikorupcinės veiklos teigiamos praktikos (metodų ir būdų) diegiamas savivaldoje.

Pavyzdžiu galėtų būti Lietuvos policijos pareigūnų praktika nesitaikstyti su papirkinėjimais arba pasikėsinimais papirkti, kiekvienu atveju pradėti baudžiamąjį arba kitokį įstatymais numatytą persekiojimą.

Vidaus tyrimo tarnybų arba imuniteto padalinių arba atskirų pareigūnų (pareigybių), tiesiogiai atsakingų už korupcijos prevenciją, įdiegimas savivaldos sistemoje.

Antikorupcijos komisijos pirmininkas Stasys Meliūnas

Rokiškio rajono savivaldybės tarybai

|  |
| --- |
| **SPRENDIMO „DĖL PRITARIMO ROKIŠKIO RAJONO SAVIVALDYBĖS** **ANTIKORUPCIJOS KOMISIJOS 2017 METŲ VEIKLOS ATASKAITAI“** |
| **AIŠKINAMASIS RAŠTAS**2018-04- |

 **Sprendimo projekto tikslas ir uždaviniai.**

 Sprendimo projektu teikiama savivaldybės tarybai pritarti Antikorupcijos komisijos 2017 metų veiklos ataskaitai.

 **Šiuo metu esantis teisinis reglamentavimas.**

 Rokiškio rajono savivaldybės tarybos 2015 m. gegužės 29 d. sprendimas Nr. TS-150 „Dėl Rokiškio rajono savivaldybės antikorupcijos komisijos sudarymo“.

 **Sprendimo projekto esmė.**

 Rokiškio rajono savivaldybės antikorupcijos komisijos veiklos nuostatų, patvirtintų savivaldybės tarybos 2015 m. gegužės 29 d. sprendimu Nr. TS-150 „Dėl Rokiškio rajono savivaldybės antikorupcijos komisijos sudarymo“ 22 punkte numatyta, kad Antikorupcijos komisija kasmet, rajono savivaldybės Tarybos reglamento nustatyta tvarka, teikia metinę veiklos ataskaitą.

 **Galimos pasekmės, priėmus siūlomą tarybos sprendimo projektą.**

**Neigiamų** pasekmių nenumatoma.

**Teigiamos -** bus įgyvendintas Komisijos veiklos nuostatų patvirtintų Rokiškio rajono savivaldybės tarybos 2015 m. gegužės 29 d. sprendimas Nr. TS-150 „Dėl Rokiškio rajono savivaldybės antikorupcijos komisijos sudarymo“.

 **Kokia sprendimo nauda Rokiškio rajono gyventojams.**

Rokiškio rajono gyventojai galės susipažinti su savivaldybės Antikorupcijos komisijos veikla 2017 metais.

 **Finansavimo šaltiniai ir lėšų poreikis**.

Sprendimo projektui įgyvendinti lėšų nereikės.

**Suderinamumas su Lietuvos Respublikos galiojančiais teisės norminiais aktais.** Neprieštarauja teisės aktams.

 **Antikorupcinis vertinimas.** Teisės akte nenumatoma reguliuoti visuomeninių santykių, susijusių su Lietuvos Respublikos Korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertintinas antikorupciniu požiūriu

Komisijos pirmininkas Stasys Meliūnas